               COMISIA EUROPEANĂ
            Bruxelles, 22.12.2021
            COM(2021) 570 final
            2021/0430(CNS)

            Propunere de
            DECIZIE A CONSILIULUI
            de modificare a Deciziei (UE, Euratom) 2020/2053 privind sistemul de resurse proprii al Uniunii Europene

               EXPUNERE DE MOTIVE

               1.CONTEXTUL PROPUNERII

               Pandemia de COVID-19 a provocat cea mai gravă recesiune economică cu care s-a confruntat UE în ultimele decenii
                  1
               , aceasta declanșând un răspuns politic rapid și ferm atât la nivel național, cât și la nivel european. Pentru a sprijini activitatea economică și a atenua impactul social, toate statele membre ale UE au adoptat, pe lângă „stabilizatorii lor automați”, măsuri discreționare excepționale.

               De asemenea, UE a luat măsuri fără precedent pentru a face față crizei. Cu un buget total de 1,8 mii de miliarde EUR (la prețurile din 2018), cadrul financiar multianual al UE, coroborat cu Instrumentul de redresare al Uniunii Europene (NextGenerationEU), este cel mai mare pachet de măsuri de stimulare finanțat vreodată din bugetul UE. Instrumentul NextGenerationEU, care a fost aprobat oficial de Consiliu, cu sprijinul Parlamentului European, la 14 decembrie 2020
                  2
               , va pune la dispoziție suma de 750 de miliarde EUR (la prețurile din 2018), împrumutată pe piețele de capital, pentru a finanța acțiuni specifice de redresare și reziliență, într-o perioadă limitată de timp, cu scopul de a stimula creșterea economică și de a investi în reziliență și într-un viitor mai verde și digital.

               Pentru a acoperi rambursarea costurilor de finanțare ale împrumuturilor aferente instrumentului NextGenerationEU, care vor fi repartizate pe o perioadă de trei decenii, sunt necesare venituri suficiente. Rambursarea principalului poate începe înainte de sfârșitul cadrului financiar multianual 2021-2027, în cazul în care cuantumurile neutilizate pentru plata dobânzilor nu depășesc cuantumurile planificate și în cazul în care se introduc noi resurse proprii,
                  3
                și trebuie să se încheie la sfârșitul anului 2058
                  4
               .

               În cadrul Acordului interinstituțional din 16 decembrie 2020
                  5
               , Parlamentul European, Consiliul și Comisia au stabilit că cheltuielile din bugetul Uniunii legate de rambursarea împrumuturilor aferente Instrumentului de redresare al Uniunii Europene nu ar trebui să conducă la o reducere nejustificată a cheltuielilor programelor sau a instrumentelor de investiții în temeiul cadrului financiar multianual. Potrivit acordului interinstituțional menționat, este, de asemenea, de dorit să se atenueze creșterile resursei proprii bazate pe VNB pentru statele membre. Cele trei instituții au convenit, prin urmare, că „vor acționa în vederea introducerii unor resurse proprii noi suficiente pentru a acoperi cuantumul corespunzător cheltuielilor preconizate legate de rambursare.”
                  6
                Comisia s-a angajat să propună noi resurse proprii în 2021, urmând ca acestea să fie introduse cel târziu la 1 ianuarie 2023
                  7
               .

               2.CONȚINUTUL PROPUNERII DE MODIFICARE

               Comisia propune introducerea de noi resurse proprii, care să confere UE resursele necesare, în special având în vedere noile cheltuieli bugetare pentru rambursarea costurilor de finanțare ale împrumuturilor aferente instrumentului NextGenerationEU și pentru Fondul pentru atenuarea impactului social al acțiunilor climatice
                  8
               .

               Propunerea modificată precizează că 25 % din majoritatea veniturilor obținute în urma licitării certificatelor de emisii în temeiul sistemului de comercializare a certificatelor de emisii vor reveni bugetului UE. Aceste venituri includ veniturile aferente sistemului actual de comercializare a certificatelor de emisii pentru instalațiile staționare și aviație, pentru care se vor licita certificate suplimentare, precum și veniturile obținute în urma extinderii sistemului la transportul maritim și introducerea unui sistem separat de comercializare a certificatelor de emisii pentru transportul rutier și construcții, în conformitate cu propunerea de modificare a Directivei 2003/87/CE
                  9
               .

               Certificatele licitate de Banca Europeană de Investiții pentru Fondul pentru inovare și capitalul inițial de dotare al Fondului pentru modernizare sunt excluse. Pentru a respecta principiul neutralității, domeniul de aplicare al resurselor proprii include, de asemenea, certificatele dedicate în principiu licitării de către statele membre și care, în temeiul puterii discreționare exercitate de statele membre, sunt transferate gratuit către sectorul energetic, sunt utilizate pentru asigurarea respectării normelor de către sectoarele care fac obiectul partajării eforturilor sau sunt licitate de Banca Europeană de Investiții pentru Fondul pentru modernizare.

               Pentru a aborda posibilul impact social legat de introducerea sistemului de comercializare a certificatelor de emisii pentru transportul rutier și construcții, Comisia a propus instituirea unui Fond pentru atenuarea impactului social al acțiunilor climatice. Fondul va aduce beneficii gospodăriilor vulnerabile, microîntreprinderilor vulnerabile și utilizatorilor de transport vulnerabili. Pe durata sa, fondul va fi finanțat din resursele proprii ale bugetului Uniunii, inclusiv, începând cu 2026, din veniturile provenite din comercializarea certificatelor de emisii pentru transportul rutier și construcții. Pachetul financiar total al fondului pentru perioada 2025-2032 va fi de 72,2 miliarde EUR în prețuri curente, corespunzând, în principiu, unei sume echivalente cu aproximativ 25 % din veniturile care urmează să fie generate în perioada 2026-2032 de noul sistem de comercializare a certificatelor de emisii pentru construcții și transportul rutier.

               Se propune crearea unui mecanism temporar de ajustare în spiritul solidarității, menit să atenueze efectele distributive regresive ale resursei proprii bazate pe sistemul de comercializare a certificatelor de emisii, prin introducerea unei contribuții maxime pentru statele membre cu venituri mai scăzute și cu emisii ridicate de dioxid de carbon și a unei contribuții minime pentru statele membre cu venituri mai mari și cu emisii scăzute de dioxid de carbon. Se va evita astfel ca unele state membre să contribuie la bugetul UE în mod disproporționat față de dimensiunea economiei lor, în perioada de tranziție către economii și societăți mai durabile, și se va asigura o contribuție justă din partea tuturor statelor membre.

               Prezenta propunere stabilește că o parte din veniturile provenite din vânzarea certificatelor aferente mecanismului de ajustare la frontieră în funcție de carbon vor fi transferate la bugetul UE ca resurse proprii sub forma unei contribuții naționale.

               În cele din urmă, prezenta propunere prevede că statele membre vor aduce o contribuție națională la bugetul UE bazată pe partea din profiturile reziduale ale celor mai mari și mai profitabile întreprinderi multinaționale care, în temeiul acordului referitor la Cadrul incluziv al OCDE/G20 privind erodarea bazei de impunere și transferul profiturilor (BEPS)
                  10
                (având ca obiect o reformă a cadrului fiscal internațional), este realocată statelor membre în cazul în care acestea sunt jurisdicții ale pieței finale în cadrul căreia sunt utilizate sau consumate bunurile sau serviciile. Deși activitățile legate de elaborarea unei convenții multilaterale la nivel internațional sunt încă în desfășurare, Comisia a anunțat că în 2022 va prezenta o propunere de directivă a Consiliului care să asigure o punere în aplicare coerentă a Convenției multilaterale privind o realocare parțială a drepturilor de impozitare.

               3.CADRUL JURIDIC

               3.1.Decizia privind resursele proprii

               În temeiul articolului 311 alineatul (3) din Tratatul privind funcționarea Uniunii Europene, Consiliul, după consultarea Parlamentului European, poate „stabili categorii de resurse noi sau [...] poate abroga o categorie existentă”. Această dispoziție permite în mod explicit modificarea Deciziei privind resursele proprii pentru a adăuga noi resurse proprii, astfel cum s-a convenit în Acordul interinstituțional.

               În conformitate cu procedura legislativă specială prevăzută la articolul 311 alineatul (3) din Tratatul privind funcționarea Uniunii Europene, Consiliul, după consultarea Parlamentului European, adoptă în unanimitate decizia revizuită. Decizia va intra în vigoare după ce va fi aprobată de statele membre în conformitate cu cerințele lor constituționale.

               3.2.Legislația de punere în aplicare

               În paralel, Consiliul trebuie să modifice măsurile de punere în aplicare referitoare la sistemul de resurse proprii pentru a se asigura că acestea rămân adecvate scopului. În plus, pentru toate noile resurse proprii, sunt necesare noi dispoziții privind punerea la dispoziție a acestora. Comisia va prezenta propunerile necesare în prima jumătate a anului 2022.

               2021/0430 (CNS)

               Propunere de

               DECIZIE A CONSILIULUI

               de modificare a Deciziei (UE, Euratom) 2020/2053 privind sistemul de resurse proprii al Uniunii Europene

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 311 al treilea paragraf,

               având în vedere Tratatul de instituire a Comunității Europene a Energiei Atomice, în special articolul 106a,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Parlamentului European,

               hotărând în conformitate cu o procedură legislativă specială,

               întrucât:

               (1)Instrumentul NextGenerationEU, instituit prin Regulamentul (UE) 2020/2094 al Consiliului
                  11
               , va pune la dispoziție 750 de miliarde EUR la prețurile din 2018; această sumă va fi mobilizată pe piețele financiare în cadrul unui instrument temporar de redresare, în scopul de a asigura o redresare durabilă și rezilientă în întreaga Uniune, de a facilita punerea în aplicare a sprijinului economic în situația excepțională cauzată de pandemia de COVID-19 și de a promova dubla tranziție verde și digitală.

               (2)Rambursarea principalului acestor fonduri, care urmează să fie utilizat pentru cheltuieli în cadrul Instrumentului de redresare al Uniunii Europene, și a dobânzilor aferente va trebui să fie finanțată de la bugetul general al Uniunii, inclusiv prin încasări suficiente din noile resurse proprii introduse după 2021. În cadrul Acordului interinstituțional din 16 decembrie 2020
                  12
               , Parlamentul European, Consiliul și Comisia au recunoscut importanța contextului Instrumentului de redresare al Uniunii Europene și au stabilit că „cheltuielile din bugetul Uniunii legate de rambursarea Instrumentului de redresare al Uniunii Europene nu ar trebui să conducă la o reducere nejustificată a cheltuielilor programelor sau a instrumentelor de investiții prevăzute în CFM”. În acordul interinstituțional s-a afirmat, printre altele: „De asemenea, este de dorit să se atenueze creșterile resursei proprii bazate pe VNB pentru statele membre”.

               (3)Sistemul UE de comercializare a certificatelor de emisii, instituit prin Directiva 2003/87/CE a Parlamentului European și a Consiliului
                  13
               , este un element central al politicii climatice a Uniunii. Având în vedere legătura strânsă dintre comercializarea certificatelor de emisii și obiectivele politicii Uniunii privind schimbările climatice, este oportun să se aloce o parte din veniturile în cauză bugetului Uniunii.

               (4)Resursa proprie bazată pe sistemul de comercializare a certificatelor de emisii include o parte din veniturile obținute din licitarea certificatelor în toate sectoarele care intră sub incidența Directivei 2003/87/CE. În temeiul Directivei 2003/87/CE și al Regulamentului (UE) 2018/842 al Parlamentului European și al Consiliului
                  14
               , statele membre pot decide să nu liciteze o parte din cantitatea totală de certificate specificată în temeiul Directivei 2003/87/CE sau să dispună transferarea acestei părți către Fondul pentru modernizare instituit prin directiva respectivă și licitarea certificatelor aferente în beneficiul fondului. Certificatele respective ar trebui utilizate, de asemenea, pentru a se calcula cuantumul resurselor proprii bazate pe sistemul de comercializare a certificatelor de emisii. Este oportun să se excludă certificatele pentru dotarea inițială a Fondului pentru modernizare, precum și certificatele pentru Fondul pentru inovare.

               (5)Pentru a se evita un impact excesiv de regresiv asupra contribuțiilor provenite din comercializarea certificatelor de emisii, ar trebui stabilită o contribuție maximă pentru statele membre eligibile. Pentru perioada 2023-2027, statele membre sunt eligibile dacă venitul național brut pe cap de locuitor, măsurat în funcție de standardul puterii de cumpărare și calculat pe baza cifrelor Uniunii pentru 2020, este sub 90 % din media UE. Pentru perioada 2028-2030, ar trebui utilizat venitul național brut pe cap de locuitor aferent anului 2025. Contribuția maximă ar trebui stabilită prin compararea ponderii statelor membre în cuantumul total al resursei proprii bazate pe sistemul de comercializare a certificatelor de emisii cu ponderea statelor membre respective în venitul național brut al Uniunii. Ar trebui stabilită o contribuție minimă pentru toate statele membre a căror pondere în cuantumul total al resursei proprii bazate pe ETS este mai mică de 75 % din ponderea lor în venitul național brut al Uniunii.

               (6)Regulamentul (UE) [XXX] al Parlamentului European și al Consiliului
                  15
                instituie un mecanism de ajustare la frontieră în funcție de carbon menit să completeze sistemul UE de comercializare a certificatelor de emisii și să asigure eficacitatea politicii climatice a Uniunii. Având în vedere legătura strânsă dintre mecanismul de ajustare la frontieră în funcție de carbon și politica Uniunii privind schimbările climatice, o parte din veniturile obținute din vânzarea certificatelor ar trebui transferată la bugetul Uniunii cu titlul de resursă proprie.

               (7)În octombrie 2021, Organizația pentru Cooperare și Dezvoltare Economică și Cadrul inclusiv al G20 privind erodarea bazei de impunere și transferul profiturilor au ajuns la un acord cu privire la alocarea către jurisdicțiile de piață care participă la cadrul respectiv a 25 % din profiturile reziduale ale marilor întreprinderi multinaționale care depășesc pragul de rentabilitate de 10 % („Acordul privind pilonul 1 al Cadrului incluziv al OCDE/G20”). Resursa proprie ar trebui să constea în aplicarea unei cote de apel uniforme la partea din profiturile reziduale ale întreprinderilor multinaționale realocate statelor membre [în temeiul Directivei referitoare la punerea în aplicare a acordului global privind realocarea drepturilor de impozitare.]

               (8)Dispozițiile privind contribuția provenită din licitarea certificatelor în cadrul sistemului actual de comercializare a certificatelor de emisii ar trebui să se aplice de la 1 ianuarie 2023. De îndată ce modificarea Directivei 2003/87/CE va fi adoptată, dispozițiile privind contribuția provenită din licitarea certificatelor în cadrul sistemului revizuit de comercializare a certificatelor de emisii ar trebui să se aplice începând cu prima zi următoare ultimei zile a perioadei de transpunere a modificării respective. Dispozițiile privind contribuția mecanismului de ajustare la frontieră în funcție de carbon ar trebui să se aplice de la data aplicării regulamentului. [Dispozițiile referitoare la Acordul privind pilonul 1 al Cadrului incluziv al OCDE/G20 se aplică din momentul intrării în vigoare a Directivei referitoare la acordul global privind realocarea drepturilor de impozitare, precum și a Convenției multilaterale.]

               ADOPTĂ PREZENTA DECIZIE:

               Articolul 1

               Modificări aduse Deciziei (UE, Euratom) 2020/2053

               Decizia (UE, Euratom) 2020/2053 se modifică după cum urmează:

               (1)Articolul 2 se modifică după cum urmează:

               (a)la alineatul (1) se adaugă următoarea literă (e):

               „(e) aplicarea unei cote uniforme de 25 % la:

               (1)veniturile obținute în urma licitării certificatelor de către statele membre în temeiul articolelor 3d, 10 și 30d din Directiva 2003/87/CE a Parlamentului European și a Consiliului
                  16
               1;

               (2)cuantumul calculat prin înmulțirea cantității anuale de certificate pentru care statul membru în cauză aplică unul dintre următoarele elemente:

               (a)optarea pentru alocări tranzitorii cu titlu gratuit menționată la articolul 10c din Directiva 2003/87/CE;

               (b)posibilitatea anulării limitate menționată la articolul 6 alineatul (1) din Regulamentul (UE) 2018/842 al Parlamentului European și al Consiliului
                  17
               2;

               (c)utilizarea certificatelor menționate la articolul 10d alineatul (4) din Directiva 2003/87/CE în scopul licitării pentru Fondul pentru modernizare menționat la articolul 10d alineatul (3) din directiva respectivă;

               cu prețul mediu ponderat al certificatelor de emisii licitate pe platforma comună de licitație în anul în care aceste certificate ar fi făcut obiectul licitației.”;

               (b)la alineatul (1) se adaugă următoarea literă (f):

               „(f) aplicarea unei cote de apel uniforme egală cu 75 % din veniturile provenite din vânzarea certificatelor aferente mecanismului de ajustare la frontieră în funcție de carbon instituit prin Regulamentul (UE) [XXX] al Parlamentului European și al Consiliului
                  183.”;

               (c)la alineatul (1) se adaugă următoarea literă (g):

               „(g) aplicarea unei cote de apel uniforme de 15 % părții din profitul rezidual al întreprinderilor multinaționale care a fost realocată statelor membre în temeiul [Directivei referitoare la punerea în aplicare a acordului global privind realocarea drepturilor de impozitare
                  194.]”;

               (d)se introduce următorul alineat (2a):

               „2a.
                     Prin derogare de la alineatul (1) litera (e), până la exercițiul financiar 2030 se aplică următoarele dispoziții:

               (a)în cazul în care ponderea unui stat membru în cuantumul total al veniturilor care rezultă din aplicarea alineatului (1) litera (e) este mai mică de 75 % din ponderea sa în venitul național brut al Uniunii, statul membru respectiv pune la dispoziție un cuantum egal cu 75 % din respectiva pondere în venitul național brut, înmulțit cu cuantumul total al veniturilor care rezultă din aplicarea alineatului (1) litera (e);

               (b)ponderea unui stat membru în cuantumul total al veniturilor care rezultă din aplicarea alineatului (1) litera (e) nu depășește 150 % din ponderea statului membru respectiv în venitul național brut al Uniunii pentru statele membre al căror venit național brut pe cap de locuitor este mai mic de 90 % din media Uniunii, măsurat în funcție de standardul puterii de cumpărare și calculat pe baza cifrelor aferente anului 2020, pentru perioada 2023-2027, și pe baza cifrelor aferente anului 2025, pentru perioada 2028-2030.

               Venitul național brut menționat la literele (a) și (b) înseamnă venitul național brut la prețurile pieței, astfel cum este menționat la articolul 1 alineatul (1) din Regulamentul (UE) 2019/516 al Parlamentului European și al Consiliului
                  205.”

               Articolul 2

               Intrarea în vigoare și aplicarea

               Secretarul general al Consiliului notifică prezenta decizie statelor membre.

               Statele membre notifică fără întârziere Secretariatului General al Consiliului finalizarea procedurilor pentru aprobarea prezentei decizii în conformitate cu normele lor constituționale.

               Prezenta decizie intră în vigoare în prima zi a primei luni care urmează primirii ultimei notificări menționate la al doilea paragraf.

               Articolul 1 alineatul (1) litera (a) se aplică de la 1 ianuarie 2023 pentru veniturile prevăzute la articolele 3d și 10 din Directiva 2003/87/CE și din prima zi următoare ultimei zile a perioadei de transpunere a Directivei (UE) [XXX] a Parlamentului European și a Consiliului
                  216 de modificare a Directivei 2003/87/CE în ceea ce privește veniturile prevăzute la articolul 30d din Directiva 2003/87/CE.

               Articolul 1 alineatul (1) litera (b) se aplică de la data aplicării Regulamentului (UE) [XXX] de instituire a mecanismului de ajustare la frontieră în funcție de carbon.

               Articolul 1 alineatul (1) litera (c) se aplică începând cu

               data aplicării [Directivei privind punerea în aplicare a acordului global privind realocarea drepturilor de impozitare] sau

               începând cu data la care Convenția multilaterală intră în vigoare și produce efecte, dacă această dată este ulterioară celei dintâi.

               Articolul 3

               Destinatari

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        Conform datelor furnizate de Eurostat, produsul intern brut al UE a scăzut cu aproximativ 5,9 % în 2020.

                     (2)

                        Regulamentul (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 (JO L 433I, 22.12.2020, p. 23.)

                     (3)

                        La punctul 150 din concluziile Consiliului European din iulie 2020 se prevede, de asemenea, că „veniturile provenite din noile resurse proprii introduse după 2021 vor fi utilizate pentru rambursarea anticipată a împrumuturilor aferente Next Generation EU”.

                     (4)

                        În conformitate cu articolul 5 alineatul (2) din Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene („Decizia privind resursele proprii”), rambursarea granturilor nerambursabile nu poate depăși 29,25 miliarde EUR pe an (la prețurile din 2018).

                     (5)

                        Acordul interinstituțional dintre Parlamentul European, Consiliul Uniunii și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii, JO L 433I, 22.12.2020, p. 28.

                     (6)

                        Anexa II, punctul F.

                     (7)

                        Programul de lucru al Comisiei pentru anul 2021, COM (2020) 690 final.

                     (8)

                        Propunere de Regulament al Parlamentului European și al Consiliului de instituire a Fondului pentru atenuarea impactului social al acțiunilor climatice, COM(2021) 568 final.

                     (9)

                        Propunerea de directivă a Parlamentului European și a Consiliului de modificare a Directivei 2003/87/CE de stabilire a unui sistem de comercializare a cotelor de emisie de gaze cu efect de seră în cadrul Uniunii, a Deciziei (UE) 2015/1814 privind înființarea și funcționarea unei rezerve pentru stabilitatea pieței aferentă schemei UE de comercializare a certificatelor de emisii de gaze cu efect de seră și a Regulamentului (UE) 2015/757, COM(2021) 551 final.

                     (10)

                        Declarația privind o soluție bazată pe doi piloni pentru a răspunde provocărilor fiscale generate de digitalizarea economiei, Proiectul OCDE/G20 privind erodarea bazei de impunere și transferul profiturilor, 8 octombrie 2021.

                     (11)

                        Regulamentul (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 (JO L 433I, 22.12.2020, p. 23).

                     (12)

                        Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii (JO L 433I, 22.12.2020, p. 28).

                     (13)

                        Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (JO L 275, 25.10.2003, p. 32).

                     (14)

                        Regulamentul (UE) 2018/842 al Parlamentului European și al Consiliului din 30 mai 2018 privind reducerea anuală obligatorie a emisiilor de gaze cu efect de seră de către statele membre în perioada 2021-2030 în vederea unei contribuții la acțiunile climatice de respectare a angajamentelor asumate în temeiul Acordului de la Paris și de modificare a Regulamentului (UE) nr. 525/2013 (JO L 156, 19.6.2018, p. 26).

                     (15)

                        Regulamentul (UE) [XXX] al Parlamentului European și al Consiliului de instituire a unui mecanism de ajustare la frontieră în funcție de carbon (JO L [...], [...], p. [...]).

                     (16)
                  1
                        Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (JO L 275, 25.10.2003, p. 32).

                     (17)
                  2
                        Regulamentul (UE) 2018/842 al Parlamentului European și al Consiliului din 30 mai 2018 privind reducerea anuală obligatorie a emisiilor de gaze cu efect de seră de către statele membre în perioada 2021-2030 în vederea unei contribuții la acțiunile climatice de respectare a angajamentelor asumate în temeiul Acordului de la Paris și de modificare a Regulamentului (UE) nr. 525/2013 (JO L 156, 19.6.2018, p. 26).

                     (18)
                  3
                        Regulamentul (UE) [XXX] al Parlamentului European și al Consiliului de instituire a mecanismului de ajustare la frontieră în funcție de carbon.

                     (19)
                  4
                        [Directiva (UE) XXX de punere în aplicare a Acordului privind pilonul 1 al Cadrului incluziv al OCDE/G20].

                     (20)
                  5
                        Regulamentul (UE) 2019/516 al Parlamentului European și al Consiliului din 19 martie 2019 privind armonizarea venitului național brut la prețurile pieței și de abrogare a Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului (Regulamentul VNB) (

                     JO L 91, 29.3.2019, p. 19

                  ).

                     (21)
                  6
                        Directiva (UE) XXX/XXXX a Parlamentului European și a Consiliului din zz/ll/aa


               COMISIA EUROPEANĂ
            Bruxelles, 22.12.2021
            COM(2021) 833 final
            2021/0439(NLE)

            Propunere de
            DECIZIE A CONSILIULUI
            de abrogare, în numele Uniunii, a Deciziei (UE) 2016/394 a Consiliului privind încheierea procedurii de consultare cu Republica Burundi în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Ca urmare a deteriorării situației din Burundi în perioada premergătoare alegerilor legislative și prezidențiale din iunie și iulie 2015, Uniunea Europeană a considerat că Republica Burundi nu a respectat elementele esențiale privind drepturile omului, democrația și statul de drept, prevăzute la articolul 9 din Acordul de parteneriat ACP-UE
                     1
                  .

                  În urma consultărilor desfășurate la Bruxelles la 8 decembrie 2015 în temeiul articolului 96 din Acordul de parteneriat ACP-UE, Uniunea Europeană a luat act de răspunsurile guvernului burundez și de angajamentul acestuia de a furniza clarificări în legătură cu problemele semnalate și de a accelera anumite proceduri judiciare. Cu toate acestea, Uniunea Europeană a considerat că pozițiile exprimate nu au abordat în mod cuprinzător problema nerespectării elementelor esențiale ale parteneriatului său cu Republica Burundi. Aceste poziții nu au fost nici în măsură să asigure un răspuns satisfăcător la deciziile luate de Consiliul pentru pace și securitate al Uniunii Africane la 17 octombrie și la 13 noiembrie 2015, în special din perspectiva necesității de a convoca rapid un dialog veritabil și incluziv, bazat pe respectarea Acordului de la Arusha.

                  La 13 noiembrie 2015, prin Decizia 2016/394 a Consiliului, consultările au fost încheiate și sau luat măsurile adecvate specificate în anexa la decizia respectivă
                     2
                  . Acestea au inclus suspendarea sprijinului financiar sau a plății fondurilor (inclusiv a sprijinului bugetar) de care beneficiau direct administrația sau instituțiile burundeze.

               După tranziția politică pașnică din 2020, care a condus la alegerea președintelui Ndayishimiye și la desemnarea unui nou guvern, UE a observat o dinamică pozitivă, demonstrată de:

               ·angajamentul constructiv rezultat din dialogul politic purtat cu Burundi în temeiul articolului 8 din Acordul de parteneriat ACP-UE;

               ·eforturile guvernului de sprijinire a păcii și stabilității, măsurile de ameliorare a bunei guvernanțe, libertatea mass-mediei; declarațiile privind drepturile omului, statul de drept și lupta împotriva impunității;

               ·Acordul privind foaia de parcurs („Feuille de route”) care cuprinde, ca răspuns la Decizia 2016/394 a Consiliului, angajamentele guvernului burundez în domeniile drepturilor omului, justiției și statului de drept, libertății de opinie și libertății presei, bunei guvernanțe, păcii, securității și democrației, climatului de afaceri, mediului și biodiversității;

               ·numărul mare de refugiați care se întorc în mod voluntar în Burundi;

               ·reluarea cooperării cu comunitatea internațională și cu țările învecinate.

                  Având în vedere aceste progrese și angajamente, în raportul lor din 19 mai 2021, șefii de misiune și-au exprimat opinia că măsurile adecvate cuprinse în anexa la Decizia 2016/394 a Consiliului nu mai sunt relevante și, prin urmare, au recomandat încetarea acestora.

                  Cu toate acestea, ar trebui ca următoarele aspecte să fie în continuare abordate în contextul dialogului politic cu Burundi, instituit în temeiul articolului 8 din Acordul de parteneriat ACP-UE:

               ·ameliorarea bunei guvernanțe, a statului de drept, a drepturilor omului și a climatului de afaceri, ca fundament necesar dezvoltării durabile;

               ·eliberarea deținuților politici, întoarcerea membrilor opoziției și ai societății civile; spațiul politic trebuie deschis și detensionat, cu obiectivul de a ajunge la reconciliere;

               ·continuarea eforturilor de consolidare a libertății mass-mediei;

               ·reducerea arestărilor arbitrare; un control mai bun al autorităților competente asupra grupurilor violente care au legături cu scena politică („Imbonerakure”) și o mai mare responsabilizare a Serviciului Național de Informații și transparență a anumitor activități ale acestuia; reforma sistemului judiciar, separarea statului de partide;

               ·respectarea independenței societății civile/independenței ONG-urilor.

                  Obiectivul prezentei propuneri este, prin urmare, abrogarea Deciziei 2016/394 a Consiliului, care va avea ca rezultat încetarea măsurilor adecvate definite în concluziile consultărilor desfășurate în temeiul articolului 96 din Acordul de parteneriat ACP-UE.

               •Coerența cu dispozițiile existente în domeniul de politică vizat

                  Prezenta propunere este coerentă cu dispozițiile existente în domeniul de politică vizat, și anume:

               ·Noul consens european privind dezvoltarea: „Lumea noastră, demnitatea noastră, viitorul nostru”, 8 iunie 2017
                  3
               ;

               ·Strategia globală pentru politica externă și de securitate a Uniunii Europene;

               ·Comunicarea comună către Parlamentul European și Consiliu: Către o strategie cuprinzătoare cu Africa, 9 martie 2020
                  4
               ;

               ·Planul de acțiune al UE privind drepturile omului și democrația 2020-2024
                  5
               ;

               ·Cadrul strategic al UE privind drepturile omului și democrația, 2012
                  6
               ;

               ·Planul de acțiune al UE pentru egalitatea de gen III, 25 noiembrie 2020
                  7
               .

                  Cooperarea UE se bazează pe Agenda 2030 și pe obiectivele de dezvoltare durabilă, pe Acordul de la Paris și pe Agenda de acțiune de la Addis Abeba.

                  Propunerea va permite punerea deplină în aplicare a dispozițiilor acestora, în măsura în care va permite cooperarea cu guvernul burundez și monitorizarea în continuare, prin intermediul dialogului politic permanent reinstituit, a domeniilor care suscită preocupări.

                •Coerența cu alte politici ale Uniunii

                  Propunerea este coerentă cu prioritățile Comisiei pentru perioada 2019-2024, astfel cum se aplică acestea acțiunilor externe: Pactul verde, transformarea digitală și tehnologiile datelor, alianțele pentru creștere durabilă și locuri de muncă decente, gestionarea și guvernanța mai bună a migrației, parteneriatele în domeniul migrației și guvernanța, pacea și securitatea. Propunerea este coerentă și cu Strategia globală pentru politica externă și de securitate a Uniunii Europene din 2016.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

                  Articolul 3 din anexa la Acordul intern dintre reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE
                     8
                   și articolul 96 din Acordul de la Cotonou revizuit
                     9
                  .

               •Subsidiaritate

                  Obiectivele prezentei propuneri nu pot fi realizate în mod satisfăcător de către statele membre, dar, având în vedere amploarea și efectele lor, pot fi realizate mai bine la nivelul Uniunii.

               •Proporționalitate

                  Inițiativa urmărește obiectivul Uniunii în materie de acțiune externă și contribuie la prioritatea politică privind „O UE mai puternică pe plan internațional”. Aceasta este coerentă cu dispozițiile UE în domeniul de politică vizat, precum și cu alte politici relevante ale Uniunii. Abrogarea acestei decizii va permite reluarea relațiilor normale dintre UE și Burundi și, prin utilizarea întregii game de instrumente de parteneriat de care dispune, UE va sprijini, împreună cu alți parteneri internaționali, eforturile în curs ale guvernului burundez de a stabiliza și a consolida instituțiile democratice, de a promova drepturile omului, buna guvernanță și statul de drept și de a pune în aplicare angajamentele asumate în foaia sa de parcurs („Feuille de route”) privind obținerea de noi îmbunătățiri în aceste domenii, angajându-se totodată într-un dialog politic care va promova responsabilizarea reciprocă.

               •Alegerea instrumentului

                  Propunerea este prezentată de Comisie de comun acord cu Înaltul Reprezentant al Uniunii pentru afaceri externe și politica de securitate, conform procedurii alese pentru adoptarea măsurilor adecvate indicate în anexa la Decizia 2016/394 a Consiliului. Nu există alt instrument juridic care ar putea fi utilizat pentru a atinge obiectivul exprimat în prezenta propunere.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               •Evaluările ex post/verificarea adecvării legislației existente

                  Nu este cazul

               •Consultările cu părțile interesate

                  Prezenta propunere a fost inițiată ținând seama de raportul sus-menționat al șefilor de misiune ai UE în Burundi, care a fost discutat în Grupul de lucru pentru Africa (COAFR) la 25 mai 2021 și în Grupul de lucru al grupului statelor din Africa, Caraibe și Pacific (ACP WP) la 28 mai 2021. Delegații COAFR au recunoscut că au avut loc evoluții pozitive și s-au exprimat în favoarea revocării măsurilor adecvate, subliniind, în același timp, că este important ca guvernul burundez să fie încurajat în continuare pentru a obține noi progrese în domeniul drepturilor omului, al statului de drept și al guvernanței. Delegații Grupului de lucru pentru ACP și-au exprimat sprijinul față de rezultatul discuțiilor din COAFR și au subliniat că este important să se mențină măsurile restrictive
                     10
                   în legătură cu persoanele relevante, pentru a facilita realizarea de noi progrese.

               •Evaluarea impactului

                  Este de așteptat ca revocarea măsurilor adecvate să întărească încrederea dintre UE și Burundi și să normalizeze relațiile; aceasta ar putea contribui la consolidarea forțelor pozitive din structurile de putere burundeze, ar permite dialogul politic pe teme sensibile, ar mări influența UE și ar consolida poziția UE în Burundi în raport cu alți actori mondiali.

                  Încetarea măsurilor adecvate va permite utilizarea efectului de levier oferit de programarea indicativă multianuală pentru perioada 2021-2027 ca stimulent pentru continuarea îmbunătățirilor în domeniul drepturilor omului, al statului de drept și al guvernanței.

               •Drepturile fundamentale

               În plus, măsurile restrictive împotriva persoanelor, entităților sau organismelor care subminează democrația sau obstrucționează căutarea unei soluții politice în Burundi vor continua în conformitate cu Decizia 2015/1763 a Consiliului
                  11
               .

               4.IMPLICAȚIILE BUGETARE

                  Nu există implicații bugetare.

               5.ALTE ELEMENTE

                  Deși prezenta propunere are în vedere încetarea măsurilor adecvate indicate în anexa la Decizia 2016/394 a Consiliului, măsurile restrictive prevăzute în Decizia 2015/1763 a Consiliului continuă să fie în vigoare și vor fi revizuite daca va fi cazul, după cum prevede decizia respectivă.

                  Delegații COAFR au solicitat desfășurarea unei discuții privind viitorul Comisiei de anchetă a Organizației Națiunilor Unite pentru Burundi. În urma acestei discuții, Consiliul pentru Drepturile Omului al ONU a decis, pe baza unei rezoluții adoptate la inițiativa UE
                     12
                  , să instituie un mandat de monitorizare specific acestei țări, și anume un raportor special pentru situația drepturilor omului în Burundi, în continuarea activității desfășurate de Comisia de anchetă.

               2021/0439 (NLE)

               Propunere de

               DECIZIE A CONSILIULUI

               de abrogare, în numele Uniunii, a Deciziei (UE) 2016/394 a Consiliului privind încheierea procedurii de consultare cu Republica Burundi în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte

               CONSILIUL UNIUNII EUROPENE,

               având în vedere Tratatul privind Uniunea Europeană,

               având în vedere Tratatul privind funcționarea Uniunii Europene,

               având în vedere Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (denumit în continuare „Acordul de la Cotonou”)
                  13
               , în special articolul 96 alineatul (2) litera (a) al patrulea paragraf,

               având în vedere Acordul intern încheiat între reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de la Cotonou
                  14
               , în special articolul 3,

               având în vedere propunerea Comisiei,

               întrucât:

               (1)Consultările desfășurate cu Republica Burundi în temeiul articolului 96 din Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost modificat
                  15
                și prelungit
                  16
               , au fost încheiate prin Decizia (UE) 2016/394 a Consiliului
                  17
                și s-au luat măsurile adecvate specificate în anexa la decizia respectivă, în urma unei propuneri a Comisiei de comun acord cu Înaltul Reprezentant al Uniunii pentru afaceri externe și politica de securitate.

               (2)În ansamblu, tranziția politică pașnică produsă după alegerile generale din mai 2020 a adus noi speranțe populației și noi oportunități pentru Burundi și relațiile întreținute cu partenerii săi.

               (3)Uniunea a recunoscut între timp progresele realizate de guvernul burundez în ceea ce privește drepturile omului, buna guvernanță și statul de drept, precum și angajamentele asumate de acesta în foaia sa de parcurs („Feuille de route”) privind obținerea de noi îmbunătățiri în aceste domenii.

               (4)A fost format un guvern care s-a angajat să pună în practică reformele necesare pentru dezvoltarea și stabilitatea țării și s-au înregistrat progrese încurajatoare în punerea în aplicare a angajamentelor prevăzute în Decizia (UE) 2016/394.

               (5)Conform evaluării efectuate de Comisie de comun acord cu Înaltul Reprezentant al Uniunii pentru afaceri externe și politica de securitate, motivele adoptării Deciziei (UE) 2016/394, astfel cum enunțate în decizia respectivă, nu mai corespund realității. Prin urmare, această decizie ar trebui abrogată în numele Uniunii.

               (6)Există provocări persistente în domeniul drepturilor omului, al bunei guvernanțe și al statului de drept, iar autoritățile burundeze trebuie să înregistreze progrese suplimentare, inclusiv prin punerea în aplicare a foii de parcurs și în cadrul dialogului politic EU-Burundi în curs.

               (7)Burundi rămâne un stat fragil, iar autoritățile alese au nevoie de sprijinul partenerilor internaționali pentru a pune în aplicare programul de reformă și agenda de dezvoltare a țării.

               (8)Uniunea Europeană ar trebui să sprijine, împreună cu alți parteneri internaționali, eforturile în curs ale autorităților naționale de a stabiliza și a consolida instituțiile democratice, de a promova drepturile omului, buna guvernanță și statul de drept și de a pune în aplicare angajamentele asumate în foaia de parcurs privind obținerea de noi îmbunătățiri în aceste domenii,

               ADOPTĂ PREZENTA DECIZIE:

               Articolul 1

               Decizia (UE) 2016/394 se abrogă în numele Uniunii.

               Articolul 2

               Prezenta decizie intră în vigoare la data adoptării

               Adoptată la Bruxelles,

                     Pentru Consiliu,

                     Președintele

                     (1)

                        Acord de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 317, 15.12.2000, p. 3). Acordul de parteneriat ACP-UE a fost modificat prin acordul semnat la Luxemburg la 25 iunie 2005 (
                  JO L 209, 11.8.2005, p. 27
                  ) și prin acordul semnat la Ouagadougou la 22 iunie 2010 (JO L 287, 4.11.2010, p. 3). Aplicarea Acordului de parteneriat ACP-UE a fost prelungită prin Decizia nr. 3/2019 a Comitetului ambasadorilor ACP-UE din 17 decembrie 2019 de adoptare a unor măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 1, 3.1.2020, p. 3), astfel cum a fost modificată prin Decizia nr. 2/2020 a Comitetului ambasadorilor ACP-UE din 4 decembrie 2020 (JO L 420, 14.12.2020, p. 32) și prin Decizia nr. 3/2021 a Comitetului ambasadorilor ACP-UE din 26 noiembrie 2021 (JO L 441, 9.12.2021, p. 3), până la 30 iunie 2022 sau până la data intrării în vigoare sau a aplicării provizorii a noului acord de parteneriat ACP-UE, dacă această din urmă dată survine prima.

                     (2)

                        Decizia (UE) 2016/394 a Consiliului din 14 martie 2016 privind încheierea procedurii de consultare cu Republica Burundi în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte (JO L 73, 18.3.2016, p. 90).

                     (3)

                        Declarația comună a Consiliului și a reprezentanților guvernelor statelor membre reuniți în cadrul Consiliului, a Parlamentului European și a Comisiei Europene – Noul consens european privind dezvoltarea: Lumea noastră, demnitatea noastră, viitorul nostru (JO C 210, 30.6.2017, p. 1).

                     (4)

                        Comunicare comună către Parlamentul European și Consiliu: Către o strategie cuprinzătoare cu Africa [JOIN(2020) 4 final].

                     (5)

                        Comunicare comună către Parlamentul European și Consiliu: Planul de acțiune al UE privind drepturile omului și democrația 2020-2024 [JOIN(2020) 5 final].

                     (6)

                        Cadrul strategic al UE și planul de acțiune al UE (Consiliu 11855/12).

                     (7)

                        Comunicare comună către Parlamentul European și Consiliu – Planul de acțiune al UE pentru egalitatea de gen III: O agendă ambițioasă pentru egalitatea de gen și emanciparea femeilor în acțiunile externe ale UE [JOIN(2020) 17 final)].

                     (8)

                        Acord intern între reprezentații guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (JO L 317, 15.12.2000, p. 376).

                     (9)

                        Acord de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 317, 15.12.2000, p. 3). Acordul de parteneriat ACP-UE a fost modificat prin acordul semnat la Luxemburg la 25 iunie 2005 (JO L 209, 11.8.2005, p. 27) și prin acordul semnat la Ouagadougou la 22 iunie 2010 (JO L 287, 4.11.2010, p. 3). Aplicarea Acordului de parteneriat ACP-UE a fost prelungită prin Decizia nr. 3/2019 a Comitetului ambasadorilor ACP-UE din 17 decembrie 2019 de adoptare a unor măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 1, 3.1.2020, p. 3), astfel cum a fost modificată prin Decizia nr. 2/2020 a Comitetului ambasadorilor ACP-UE din 4 decembrie 2020 (JO L 420, 14.12.2020, p. 32) și prin Decizia nr. 3/2021 a Comitetului ambasadorilor ACP-UE din 26 noiembrie 2021 (JO L 441, 9.12.2021, p. 3), până la 30 iunie 2022 sau până la data intrării în vigoare sau a aplicării provizorii a noului acord de parteneriat ACP-UE, dacă această din urmă dată survine prima.

                     (10)

                        Decizia (PESC) 2015/1763 a Consiliului din 1 octombrie 2015 privind măsuri restrictive având în vedere situația din Burundi (JO L 257, 2.10.2015, p. 37).

                     (11)

                        Decizia (PESC) 2015/1763 a Consiliului din 1 octombrie 2015 privind măsuri restrictive având în vedere situația din Burundi (JO L 257, 2.10.2015, p. 37).

                     (12)

                        Consiliul pentru Drepturile Omului, Situația drepturilor omului în Burundi, A/HRC/48/16.

                     (13)

                        Acord de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 317, 15.12.2000, p. 3). Acordul de parteneriat ACP-UE a fost modificat prin acordul semnat la Luxemburg la 25 iunie 2005 (
                  JO L 209, 11.8.2005, p. 27
                  ) și prin acordul semnat la Ouagadougou la 22 iunie 2010 (JO L 287, 4.11.2010, p. 3). Aplicarea Acordului de parteneriat ACP-UE a fost prelungită prin Decizia nr. 3/2019 a Comitetului ambasadorilor ACP-UE din 17 decembrie 2019 de adoptare a unor măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 1, 3.1.2020, p. 3), astfel cum a fost modificată prin Decizia nr. 2/2020 a Comitetului ambasadorilor ACP-UE din 4 decembrie 2020 (JO L 420, 14.12.2020, p. 32) și prin Decizia nr. 3/2021 a Comitetului ambasadorilor ACP-UE din 26 noiembrie 2021 (JO L 441, 9.12.2021, p. 3).

                     (14)

                        Acord intern între reprezentații guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (JO L 317, 15.12.2000, p. 376).

                     (15)

                        Acord de modificare pentru a doua oară a Acordului de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost modificat pentru prima dată la Luxemburg la 25 iunie 2005 (JO L 287, 4.11.2010, p. 3).

                     (16)

                        Decizia nr. 3/2019 a Comitetului ambasadorilor ACP-UE din 17 decembrie 2019 de adoptare a unor măsuri tranzitorii în temeiul articolului 95 alineatul (4) din Acordul de parteneriat ACP-UE [2020/2] (JO L 1, 3.1.2020, p. 3), astfel cum a fost modificată prin Decizia nr. 2/2020 a Comitetului ambasadorilor ACP-UE din 4 decembrie 2020 de modificare a Deciziei nr. 3/2019 a Comitetului ambasadorilor ACP-UE privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE [2020/2052] (JO L 420, 14.12.2020, p. 32) și prin Decizia nr. 3/2021 a Comitetului ambasadorilor ACP-UE din 26 noiembrie 2021 de modificare a Deciziei nr. 3/2019 a Comitetului ambasadorilor ACP-UE privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE [2021/2175] (JO L 441, 9.12.2021, p. 3).

                     (17)

                        Decizia (UE) 2016/394 a Consiliului din 14 martie 2016 privind încheierea procedurii de consultare cu Republica Burundi în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte (JO L 73, 18.3.2016, p. 90).


               COMISIA EUROPEANĂ
            Bruxelles, 19.11.2021
            COM(2021) 698 final
            2021/0363(BUD)

            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Franței – EGF/2021/005 FR/Airbus

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare pentru lucrătorii disponibilizați (FEG) sunt prevăzute în Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  1
                (denumit în continuare „Regulamentul privind FEG”).

               2.La 26 iulie 2021, Franța a prezentat cererea EGF/2021/005 FR/Airbus prin care solicita o contribuție financiară din partea FEG, ca urmare a disponibilizărilor efectuate la întreprinderea Airbus din Franța.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG.

               REZUMATUL CERERII

                        Cererea FEG

                        EGF/2021/005 FR/Airbus

                        Stat membru

                        Franța

                        Regiunea sau regiunile vizate (nivel NUTS 2
                           2
                        )

                        Midi-Pyrénées

                        (FRJ2)

                        Pays de la Loire

                        (FRG0)

                        Data depunerii cererii

                        26 iulie 2021

                        Data confirmării primirii cererii

                        9 august 2021

                        Data cererii de informații suplimentare

                        9 august 2021

                        Termenul pentru furnizarea informațiilor suplimentare

                        13 septembrie 2021

                        Termenul pentru finalizarea evaluării

                        24 noiembrie 2021

                        Criteriul de intervenție

                        Articolul 4 alineatul (2) litera (a) din Regulamentul privind FEG

                        Întreprinderea principală

                        Airbus

                        (Airbus SE)

                        Numărul de întreprinderi vizate

                        1

                        Sectorul sau sectoarele de activitate economică

                        (Diviziunea NACE Rev. 2)
                           3

                        Diviziunea 30 (Fabricarea altor echipamente de transport),

                        Perioada de referință (patru luni):

                        1 noiembrie 2020 – 1 martie 2021

                        Numărul de disponibilizări în perioada de referință (a)

                        508

                        Numărul de disponibilizări înainte sau după perioada de referință (b)

                        0

                        Numărul total de disponibilizări (a + b)

                        508

                        Numărul total de beneficiari eligibili

                        508

                        Numărul total de beneficiari vizați

                        297

                        Bugetul pentru servicii personalizate (EUR)

                        4 406 194

                        Bugetul pentru implementarea FEG
                           4
                         (EUR)

                        0

                        Bugetul total (EUR)

                        4 406 194

                        Contribuția FEG (85 %) (EUR)

                        3 745 264

               EVALUAREA CERERII

               Procedura

               4.La 26 iulie 2021, Franța a depus cererea EGF/2021/005 FR/Airbus, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG
                  5
               . Comisia a confirmat primirea cererii și a solicitat informații suplimentare din partea Franței la 9 august 2021. Aceste informații suplimentare au fost furnizate în termen de 25 zile lucrătoare de la solicitare, după o prelungire a termenului cu 10 zile lucrătoare, la cererea justificată în mod corespunzător a Franței. Termenul de 50 de zile lucrătoare de la data primirii cererii complete, în cursul căruia Comisia trebuie să finalizeze evaluarea conformității cererii cu condițiile de acordare a unei contribuții financiare, expiră la 24 noiembrie 2021.

               Eligibilitatea cererii

               Întreprinderile și beneficiarii în cauză

               5.Cererea se referă la 508 lucrători disponibilizați a căror activitate a încetat în cadrul Unității Economice și Sociale (ESU)
                  6
                a Airbus Commercial (denumită în continuare „Airbus Commercial”) din cadrul Airbus (Airbus SE). Airbus funcționează în sectorul economic încadrat la diviziunea 30 a NACE Rev. 2 (Fabricarea altor echipamente de transport). Disponibilizările efectuate de întreprindere au avut loc în regiunile NUTS 2 Midi-Pyrénées (FRJ2) și Pays de la Loire (FRG0).

               Criteriile de intervenție

               6.Franța a depus cererea în temeiul criteriilor de intervenție de la articolul 4 alineatul (2) litera (a) din Regulamentul privind FEG, care implică cerința de încetare a activității în cazul a cel puțin 200 de lucrători disponibilizați într-o perioadă de referință de patru luni dintr-o întreprindere dintr-un stat membru, inclusiv lucrători disponibilizați de furnizori și producători din aval și/sau persoane care desfășoară o activitate independentă și care și-au încetat activitatea.

               7.Perioada de referință de patru luni pentru cerere este cuprinsă între 1 noiembrie 2020 și 1 martie 2021, în cursul căreia 508 lucrători au fost disponibilizați de Airbus.

               Calcularea disponibilizărilor și a cazurilor de încetare a activității

               8.Cazurile de încetare a activității lucrătorilor disponibilizați în cursul perioadei de referință au fost calculate de la data la care angajatorul a notificat lucrătorului concedierea sau rezilierea contractului de muncă.

               Beneficiarii eligibili

               9.Numărul total de beneficiari eligibili este de 508.

               Descrierea evenimentelor care au determinat disponibilizările și încetarea activității

               10.Divizia de aeronave comerciale a Airbus este unul dintre principalii producători de aeronave comerciale. Din cauza prăbușirii generale a aviației comerciale, în special a zborurilor de pasageri, din cauza pandemiei de COVID-19, activitatea Diviziei de aeronave comerciale a Airbus se confruntă cu dificultăți grave.

               11.Restricțiile generale de călătorie au imobilizat marea parte a sectorului în timpul pandemiei. În plus, criza economică care a urmat după pandemie a redus puterea de cumpărare a multor clienți ai transportului aerian și i-a determinat să își revizuiască decizia de a utiliza acest mijloc de transport.

               12.Majoritatea companiilor aeriene comerciale au anunțat sau au pus deja în aplicare planuri masive de restructurare pentru a salva companiile până la redresarea completă a sectorului. Potrivit Airbus, nu se preconizează că redresarea va avea loc înainte de 2025
                  7
               .

               13.Ca parte a planurilor de restructurare a companiilor aeriene, multe aeronave au fost retrase prematur, iar planurile de achiziționare de noi aeronave au fost suspendate sau anulate. Abundența de aeronave disponibile a condus, de asemenea, la o spirală descendentă a prețurilor de vânzare ale aeronavelor
                  8
               .

               14.Producția de aeronave comerciale a Airbus a generat 67 % din cifra de afaceri totală a Airbus
                  9
               . Începând din aprilie 2020, planurile de producție trebuiau să fie adaptate la situația de criză, ceea ce a condus la o reducere cu o treime a nivelurilor de producție
                  10
               .

               15.Pentru a-și adapta necesarul de forță de muncă la planurile de producție modificate brusc, Airbus a trebuit să pună în aplicare un plan de restructurare. Conform unui contract colectiv de muncă la nivel de întreprindere
                  11
               , numai în Franța au fost reduse 4 248 de posturi
                  12
               .

               16.Ca primă soluție, Airbus a recurs la dispozițiile noii legislații privind situațiile de urgență
                  13
                adoptate în Franța ca răspuns la pandemie. Aceste dispoziții permit întreprinderilor să împrumute temporar personal altor întreprinderi. În cazul Airbus, au fost găsite soluții în cadrul altor subentități ale Airbus, dar și în cadrul unor întreprinderi externe. În consecință, nu a fost nevoie să se recurgă la concedierea angajaților în cauză.

               17.Guvernul francez a lansat un program de sprijinire a sectorului
                  14
               . Acest sprijin din partea guvernului francez a permis Airbus să păstreze alte 500 de locuri de muncă de ingineri cu înaltă calificare.

               18.Părțile participante la negocieri au convenit, de asemenea, să instituie un program care să ofere îndrumări lucrătorilor interesați să își înceteze în mod voluntar relația de muncă cu Airbus.

               19.În plus, ca răspuns la criza economică cauzată de pandemia de COVID-19, guvernul francez a lansat un program temporar de activitate cu fracțiune de normă pe termen lung
                  15
               , care permite întreprinderilor ce se confruntă cu dificultăți să reducă programul de lucru al angajaților lor. Datorită acestui program, ar putea fi salvate alte 1 502 locuri de muncă.

               20.Deși numărul concedierilor a putut fi redus în mod semnificativ, au fost suprimate 2 246 de locuri de muncă.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               21.Potrivit autorităților franceze, regiunile în cauză sunt afectate în mod deosebit de criza provocată de pandemia de COVID-19. Ambele regiuni se confruntau deja cu o creștere a șomajului înainte de criză. În Pays de la Loire, rata șomajului a crescut de la 6,8 % în 2008 la 8,5 % în 2018, iar în Occitania (regiunea în cauză din Midi-Pyrénées), de la 8,8 % la 10,7 % în aceeași perioadă. Începând din 2018, ratele șomajului începuseră să scadă ușor, când a lovit criza în 2021. În primul trimestru al anului 2021, rata șomajului era de 6,9 % în Pays de la Loire și de 9,4 % în Occitania
                  16
               .

               22.În Occitania în special, se preconizează că disponibilizările vor avea un impact semnificativ asupra pieței forței de muncă și a economiei. Orașul Toulouse și regiunea înconjurătoare reprezintă principalul pol aeronautic al Europei, în acest sector fiind angajate 110 000 de persoane. Regiunea este puternic dependentă de aeronautică, acesta fiind cel mai important sector din regiune. Airbus este cel mai mare angajator privat din regiune. Se preconizează că reducerea cu 35 % a planurilor de producție ale Airbus va avea consecințe foarte grave asupra ocupării forței de muncă în întregul sector, afectându-i, printre alții, pe numeroșii furnizori
                  17
               .

               23.În ceea ce privește Occitania, deși o mare parte dintre lucrătorii disponibilizați au un nivel ridicat de educație, aproximativ 31 % dintre lucrătorii concediați au peste 50 de ani, ceea ce îngreunează reangajarea lor. Cu toate acestea, regiunea s-a impus ca un ecosistem important pentru întreprinderile nou-înființate, existând, prin urmare, oportunități potențiale pentru beneficiarii care doresc să își înceapă propria afacere
                  18
               .

               24.În Pays de la Loire, se preconizează că impactul crizei din sectorul aviației asupra economiei locale și a pieței forței de muncă va fi mai puțin sever, datorită gradului înalt de diversificare a economiei regionale. Totuși, oportunitățile de angajare pentru inginerii și tehnicienii aeronautici sunt puține. Se preconizează că vor apărea oportunități în sectorul maritim sau în domeniul energiilor regenerabile, ceea ce implică recalificarea lucrătorilor concediați. La fel ca în Occitania, vârsta lucrătorilor în cauză ar putea împiedica reangajarea, 11 % din personalul afectat având peste 55 de ani
                  19
               .

               Aplicarea Cadrului de calitate al UE pentru anticiparea schimbărilor și restructurare (QFR)

               25.Franța a descris modul în care au fost luate în considerare recomandările prevăzute în Cadrul de calitate al UE pentru anticiparea schimbărilor și a restructurării. În conformitate cu codul muncii francez, o societate in bonis (adică care nu se află în lichidare) cu cel puțin 1 000 de angajați, este obligată să achite integral costurile aferente măsurilor active de ocupare a forței de muncă în beneficiul personalului disponibilizat ca urmare a restructurării organizaționale. O intervenție din partea autorităților publice este prevăzută numai după ce vor fi încetat măsurile puse în aplicare de întreprinderea care efectuează disponibilizările.

               26.Autoritățile franceze au precizat că Airbus dispune de un sistem foarte sofisticat de identificare și anticipare a schimbărilor, în special în ceea ce privește nevoia de aptitudini și competențe specifice în rândul personalului său, precum și nevoile de personal în general
                  20
               . Reprezentanții personalului și ai sindicatelor sunt implicați îndeaproape în planurile de organizare a adaptării la schimbare. Chiar dacă pandemia și criza care a urmat au lovit brusc sectorul, Airbus a putut astfel să se bazeze pe sistemul său existent de consultări cu reprezentanții personalului și ai sindicatelor pentru a discuta planul de restructurare necesar ca răspuns la situația de criză.

               27.Franța a informat că Airbus, în calitate de societate in bonis cu peste 1 000 de angajați, a instituit un pachet amplu de măsuri active pe piața forței de muncă menite să îi ajute pe lucrătorii concediați. În cooperare cu un consultant extern în plasarea personalului disponibilizat, Airbus a înființat un punct de informare intitulat Mobility Pathways, ca prim interlocutor căruia i se pot adresa lucrătorii în cauză. La acest punct de informare, lucrătorii nu primesc doar primele îndrumări cu privire la posibilele căi de urmat, ci sunt, de asemenea, sprijiniți în eforturile lor de a participa la acțiuni de formare sau de a găsi un nou loc de muncă.

               Complementaritatea cu acțiunile finanțate din fonduri naționale sau din fonduri ale Uniunii

               28.Autoritățile franceze au confirmat că măsurile descrise în continuare care primesc o contribuție financiară din FEG nu vor beneficia în același timp de o contribuție financiară din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               29.Franța a indicat faptul că pachetul coordonat de servicii personalizate a fost elaborat în consultare cu  reprezentanții personalului și ai sindicatelor. În cadrul unei serii lungi de reuniuni și negocieri între Airbus și  reprezentanții relevanți ai personalului și ai sindicatelor
                  21
               , atât la nivel național, cât și la nivel internațional, părțile participante la negocieri au identificat posibile căi de atenuare a efectului direct asupra personalului și de elaborare a unor pachete de măsuri pentru a-i ajuta pe angajații în cauză. Aceste runde de negocieri interne au început la 30 iunie 2020 și s-au încheiat la 15 octombrie 2020.

               Beneficiarii vizați și măsurile propuse

               Beneficiarii vizați

               30.Se estimează că numărul lucrătorilor disponibilizați care vor beneficia de măsuri va fi de 297. Defalcarea acestor lucrători în funcție de sex, grupă de vârstă și nivel de instruire este următoarea:

                        Categorie

                        Numărul beneficiarilor
                           preconizați

                        Sex:

                        Bărbați:

                        236

                        (79,5 %)

                        Femei:

                        61

                        (20,5 %)

                        Persoane non-binare

                        0

                        (0,0 %)

                        Grupa de vârstă:

                        Sub 30 de ani:

                        35

                        (11,8 %)

                        30-54 de ani:

                        222

                        (74,7 %)

                        Peste 54 de ani:

                        40

                        (13,5 %)

                        Nivel de instruire

                        Învățământ secundar inferior sau sub acest nivel
                           22

                        0

                        (0,0 %)

                        Învățământ secundar superior
                           23
                         sau învățământ terțiar nonuniversitar
                           24

                        150

                        (50,5 %)

                        Învățământ terțiar
                           25

                        147

                        (49,5 %)

               Măsuri propuse

               31.Măsurile pentru care autoritățile franceze solicită cofinanțare din FEG fac parte din pachetul global de măsuri personalizate oferite angajaților în cauză de întreprinderea care efectuează disponibilizările. Cu toate acestea, numai măsurile care depășesc obligațiile legale ale întreprinderii care efectuează disponibilizările sunt eligibile pentru sprijin din partea FEG și sunt descrise mai jos:

               –Subvenții pentru demararea unei noi afaceri: Această măsură vizează sprijinirea beneficiarilor interesați să își înceapă propria afacere prin acordarea unei subvenții în valoare de 15 000 EUR per beneficiar. Lucrătorii interesați pot solicita să beneficieze de programul de ajutor pentru demararea unei noi afaceri și pot solicita subvenția în termen de șase luni de la data la care încep să participe la program. Subvenția este plătită sub forma unei sume forfetare în momentul prezentării dovezii că o întreprindere a fost înregistrată efectiv. Întregul proces este gestionat de Mobility Pathways, care oferă îndrumări cu privire la modul de depunere a cererii, de verificare și de validare a planurilor de afaceri și care decide, în cele din urmă, cu privire la acordarea subvenției. În cazul în care beneficiarii creează împreună o întreprindere, fiecărui beneficiar i se acordă suma totală.

               –Formare pentru demararea unei noi afaceri: Această măsură vizează beneficiarii care s-au înscris în programul de ajutor pentru demararea unei noi afaceri. Celor interesați să își înceapă propria afacere li se oferă un program amplu de formare.

               –Indemnizații pentru cheltuieli legate de formarea pentru demararea unei noi afaceri: Beneficiarii care participă la formarea pentru demararea unei noi afaceri pot beneficia de rambursarea costurilor pentru cazare, masă, transport, precum și a eventualelor servicii de interpretare etc.

               –Sporuri salariale: Scopul acestei măsuri este de a oferi un stimulent pentru a accepta un nou loc de muncă, chiar dacă salariul la noul loc de muncă găsit este mai mic decât la locul de muncă anterior. Suma maximă lunară este de 350 EUR și se plătește pentru o perioadă de până la 12 luni.

               32.Franța a informat că întreprinderea care a efectuat disponibilizările oferă în mod regulat personalului său cursuri de formare, în cadrul cărora se acordă o atenție deosebită competențelor digitale și competențelor necesare într-o economie eficientă din punctul de vedere al utilizării resurselor. Prin urmare, difuzarea acestor competențe orizontale, astfel cum se menționează la articolul 7 alineatul (2) din Regulamentul privind FEG, nu ar fi necesară pe o bază structurală. Cu toate acestea, în cazul în care o anumită formare este considerată necesară pentru un anumit beneficiar, aceasta ar putea fi oferită.

               33.Acțiunile propuse, descrise în prezentul document, constituie măsuri active de ocupare a forței de muncă incluse printre acțiunile eligibile stabilite la articolul 7 din Regulamentul privind FEG. Aceste acțiuni nu înlocuiesc măsurile pasive de protecție socială.

               34.Franța a furnizat informațiile necesare privind acțiunile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile franceze au confirmat că respectivele acțiuni nu vor fi înlocuite de o contribuție financiară din partea FEG.

               Bugetul estimat

               35.Costurile totale estimate sunt de 4 406 194 EUR; această sumă corespunde doar cheltuielilor pentru servicii personalizate și nu include cheltuieli pentru activitățile de pregătire, gestionare, informare și publicitate, control și raportare.

               36.Contribuția financiară totală solicitată din partea FEG este de 3 745 264 EUR (85 % din costurile totale).

               37.Sursa de prefinanțare sau de cofinanțare națională este Airbus.

                        Măsuri

                        Numărul estimat de participanți

                        Costul estimat per participant
                        (în EUR)
                           26

                        Costuri totale estimate

                        (în EUR)
                           27

                        Servicii personalizate [măsuri în temeiul articolului 7 alineatul (2) litera (a) din Regulamentul privind FEG]

                        Subvenții pentru demararea unei noi afaceri (prime création d’entreprise)

                        217

                        15 000

                        3 255 000

                        Formarea pentru demararea unei noi afaceri (formation création d’entreprise)

                        275

                        3 974

                        1 092 902

                        Subtotal (a):

                        Procent din pachetul de servicii personalizate

                        –

                        4 347 902

                        (98,7 %)

                        Alocații și stimulente [măsuri în temeiul articolului 7 alineatul (2) litera (b) din Regulamentul privind FEG]

                        Indemnizații pentru cheltuieli legate de formarea pentru demararea unei noi afaceri (allocation frais annexes formation création d’entreprise)

                        21

                        724

                        15 199

                        Sporuri salariale (indemnité différentielle de salaire)

                        22

                        1 959

                        43 093

                        Subtotal (b):

                        Procent din pachetul de servicii personalizate:

                        –

                        58 292

                        (1,3 %)

                        Activități în temeiul articolului 7 alineatul (5) din Regulamentul privind FEG

                        1. Activități de pregătire

                        –

                        0

                        2. Gestionare

                        –

                        0

                        3. Informare și publicitate

                        –

                        0

                        4. Control și raportare

                        –

                        0

                        Subtotal (c):

                        Procent din costurile totale:

                        –

                        0

                        (0 %)

                        Costuri totale (a + b + c):

                        –

                        4 406 194

                        Contribuția FEG (85 % din costurile totale)

                        –

                        3 745 264

               38.Costurile acțiunilor identificate în tabelul de mai sus ca acțiuni în temeiul articolului 7 alineatul (2) litera (b) din Regulamentul FEG nu depășesc 35 % din costurile totale ale pachetului coordonat de servicii personalizate. Franța a confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare.

               39.Franța a confirmat că respectivele costuri ale investițiilor pentru activități independente, crearea de noi întreprinderi și preluarea întreprinderilor de către angajați nu vor depăși 22 000 EUR per beneficiar.

               Perioada de eligibilitate a cheltuielilor

               40.Franța a început prestarea serviciilor personalizate către beneficiarii vizați la 1 noiembrie 2020. Prin urmare, cheltuielile aferente măsurilor vor fi eligibile pentru o contribuție financiară din FEG începând cu 1 noiembrie 2020, pentru o perioadă de 24 de luni de la data intrării în vigoare a deciziei de finanțare.

               41.Franța nu utilizează posibilitatea de a solicita fonduri pentru activități de pregătire, gestionare, informare și publicitate, control și raportare.

               Sistemele de gestiune și control

               42.Cererea conține o descriere a sistemului de gestionare și control, care precizează responsabilitățile organismelor implicate. Franța a notificat Comisiei faptul că această contribuție financiară va fi gestionată de către Délégation générale à l’emploi et à la formation professionnelle (DGEFP) din cadrul Ministerului muncii, ocupării forței de muncă, formării profesionale și dialogului social și, în particular, de către unitatea Mission Fonds national de l'Emploi (DGEFP - MFNE). Plățile vor fi efectuate în cadrul DGEFP de către unitatea Mission des Affaires Financières (DGEFP - MAFI). Commission interministérielle de coordination des contrôles (CICC) este autoritatea de audit din Franța pentru FEG. Airbus va fi responsabilă de punerea în aplicare a măsurilor. În acest scop, autoritățile franceze vor încheia un acord de parteneriat cu Airbus.

               Angajamentele asumate de statul membru în cauză

               43.Franța a oferit toate garanțiile necesare cu privire la următoarele:

               –în contextul accesului la acțiunile propuse și al implementării acestora, vor fi respectate principiile egalității de tratament și nediscriminării,

               –au fost respectate cerințele prevăzute de legislația națională și de legislația UE în ceea ce privește disponibilizările colective,

               –Airbus, care și-a continuat activitățile după efectuarea disponibilizărilor, și-a respectat obligațiile legale în materie de disponibilizări și a luat măsuri adecvate pentru lucrători,

               –se va evita orice fel de dublă finanțare;

               –contribuția financiară din FEG va respecta normele procedurale și materiale ale Uniunii privind ajutoarele de stat.

               IMPLICAȚII BUGETARE

               Propunerea bugetară

               44.FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  28
               .

               45.După examinarea cererii în conformitate cu condițiile stabilite la articolul 13 alineatele (1) și (2) din Regulamentul privind FEG și luând în considerare numărul de beneficiari vizați, măsurile propuse și costurile estimate, Comisia propune mobilizarea FEG pentru suma de 3 745 264 EUR, reprezentând 85 % din costurile totale ale acțiunilor propuse, cu scopul de a furniza o contribuție financiară ca răspuns la cererea menționată.

               46.Decizia propusă privind mobilizarea FEG va fi adoptată împreună de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  29
               .

               Acte conexe

               47.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 3 745 264 EUR către linia bugetară relevantă.

               48.Concomitent cu adoptarea prezentei propuneri de decizie pentru mobilizarea FEG, Comisia a adoptat o decizie privind o contribuție financiară care constituie o decizie de finanțare în sensul articolului 110 din Regulamentul financiar
                  30
               . Decizia de finanțare respectivă va intra în vigoare la data la care Comisiei i se notifică aprobarea transferului bugetar de către Parlamentul European și Consiliu.

               2021/0363 (BUD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Franței – EGF/2021/005 FR/Airbus

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  31
               , în special articolul 15 alineatul (1),

               având în vedere Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  32
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare pentru lucrătorii disponibilizați (FEG) urmărește să dea dovadă de solidaritate și să promoveze locuri de muncă decente și durabile în Uniune, oferind sprijin lucrătorilor disponibilizați și persoanelor care desfășoară o activitate independentă a căror activitate a încetat în cazul unor evenimente majore de restructurare și ajutându-i să revină cât mai curând posibil la locuri de muncă decente și durabile.

               (2)FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului
                  33
               .

               (3)La 26 iulie 2021, Franța a depus o cerere de mobilizare a FEG pentru disponibilizările care au avut loc la Airbus (Airbus SE), în sectorul economic clasificat, în conformitate cu nomenclatorul statistic al activităților economice din Uniunea Europeană („NACE”)
                  34
               , a doua revizuire, la diviziunea 30 (Fabricarea altor echipamente de transport) din Franța. Cererea a fost completată cu informații suplimentare furnizate în conformitate cu articolul 8 alineatul (5) din Regulamentul (UE) 2021/691. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) 2021/691.

               (4)Prin urmare, FEG ar trebui mobilizat pentru a se furniza o contribuție financiară în valoare de 3 745 264 EUR ca urmare a cererii depuse de Franța.

               (5)Pentru a reduce la minimum timpul necesar pentru mobilizarea FEG, prezenta decizie trebuie să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2022, se mobilizează Fondul european de ajustare la globalizare pentru lucrătorii disponibilizați pentru a se furniza suma de 3 745 264 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  35*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 153, 3.5.2021, p. 48.

                     (2)

                        Regulamentul Delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS). JO L 270, 24.10.2019, p. 1-56.

                     (3)

                        JO L 393, 30.12.2006, p. 1.

                     (4)

                        În conformitate cu articolul 7 alineatul (5) din Regulamentul (UE) 2021/691.

                     (5)

                        Termenul de 12 săptămâni a fost suspendat între 1 ianuarie 2021 și 3 mai 2021, în conformitate cu articolul 8 alineatul (2) din Regulamentul (UE) 2021/691.

                     (6)

                        Unitatea economică și socială (unite économique et sociale – UES) este un concept juridic în temeiul dreptului francez, care permite gruparea unor întreprinderi care au aceeași conducere, își desfășoară activitatea în același sector și ai căror angajați împărtășesc aceleași interese, dar sunt întreprinderi distincte din punct de vedere juridic, cu scopul de a promova crearea unei reprezentări comune a angajaților. Disponibilizările au avut loc în ESU Airbus Commercial, care grupează cele două filiale franceze Airbus SAS și Airbus Operations SAS ale Airbus SE.

                     (7)

                        Document nepublicat: Airbus „Livre 2”, o analiză internă a crizei provocate de pandemia de COVID-19 și a impactului acesteia asupra sectorului de activitate al Airbus în Franța.

                     (8)

                        Idem.

                     (9)

                        https://www.airbus.com/content/dam/corporate-topics/financial-and-company-information/Airbus-FY2020-Presentation.pdf

                     (10)

                  https://www.airbus.com/newsroom/press-releases/en/2020/04/airbus-reports-first-quarter-q1-2020-results.html
                  .

                     (11)

                        „Accord collectif relatif au plan d’adaptation des sociétés composant l’UES Airbus Commercial dans le contexte de la crise économique COVID-19 et ses conséquences sur l’emploi”.

                     (12)

                        Airbus a trebuit să reducă aproximativ 9 400 de posturi la nivel mondial. https://www.airbus.com/content/dam/corporate-topics/financial-and-company-information/Airbus-FY2020-SN.pdf.

                     (13)

                        Loi d’urgence n°2020-734 din 17 iunie 2020.

                     (14)

                        Programul a fost lansat de CORAC (Conseil pour la Recherche Aéronautique Civile).

                     (15)

                        Activité Partielle de Longue Durée (APLD) : https://www.service-public.fr/professionnels-entreprises/vosdroits/F35381

                     (16)

                        Date colectate de Institutul Național de Statistică și Studii Economice din Franța – pentru informații suplimentare privind metodologia și statisticile, vă rugăm să consultați https://www.insee.fr/fr/metadonnees/source/indicateur/p1660/description.

                     (17)

                        Document nepublicat: Airbus – Étude d’Impact, BPI Consulting Paris, 12/2020.

                     (18)

                        Idem.

                     (19)

                        Idem.

                     (20)

                        În documentul intitulat „Accord-Gestion des Emplois et des Parcours Professionnels” din 15 februarie 2019, Airbus se angajează nu numai să analizeze aceste nevoi, dar și să le discute cu toți actorii interni relevanți.

                     (21)

                        CGA-F (Comité de Groupe Airbus France), CSE-C (Comité Social Economique-Central), CSE-E (Comité Social Economique-Etablissement), Comité Européen.

                     (22)

                        ISCED 0-2

                     (23)

                        ISCED 3

                     (24)

                        ISCED 4

                     (25)

                        ISCED 5-8

                     (26)

                        Pentru a se evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Franța.

                     (27)

                        Totalurile diferă din cauza rotunjirii.

                     (28)

                        JO L 433, 22.12.2020, p. I/11.

                     (29)

                        JO L 433, 22.12.2020, p. I/29.

                     (30)

                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, JO L 193, 30.7.2018, p. 1.

                     (31)

                        JO L 153, 3.5.2021, p. 48.

                     (32)

                        JO L 433, 22.12.2020, p. I/29

                     (33)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433, 22.12.2020, p. I/11).

                     (34)

                        Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

                     (35)
                  *
                        Data urmează a fi introdusă de către Parlament înainte de publicarea în JO.